## Pravilnik o određivanju uvjeta pod kojima obveznici svrstavaju stranke u stranke koje predstavljaju neznatan rizik za pranje novca ili financiranje terorizma

### NN 76/2009 (1.7.2009.), Pravilnik o određivanju uvjeta pod kojima obveznici svrstavaju stranke u stranke koje predstavljaju neznatan rizik za pranje novca ili financiranje terorizma

76 01.07.2009 Pravilnik o određivanju uvjeta pod kojima obveznici svrstavaju stranke u stranke koje predstavljaju neznatan rizik za pranje novca ili financiranje terorizma

MINISTARSTVO FINANCIJA

1851

Na temelju članka 7. stavka 5. Zakona o sprječavanju pranja novca i financiranja terorizma (»Narodne novine«, broj 87/08) ministar financija donosi

PRAVILNIK

O ODREĐIVANJU UVJETA POD KOJIMA OBVEZNICI SVRSTAVAJU STRANKE U STRANKE KOJE PREDSTAVLJAJU NEZNATAN RIZIK ZA PRANJE NOVCA ILI FINANCIRANJE TERORIZMA

Članak 1.

Ovim Pravilnikom propisuju se uvjeti pod kojima obveznici iz članka 4. stavka 2. Zakona o sprječavanju pranja novca i financiranja terorizma (dalje u tekstu: Zakon) svrstavaju stranke u stranke koje predstavljaju neznatan rizik za pranje novca ili financiranje terorizma.

Članak 2.

U smislu ovoga Pravilnika pod tijelima javne vlasti podrazumijevaju se državna tijela (tijela zakonodavne, izvršne i sudbene vlasti), tijela jedinica lokalne i područne (regionalne) samouprave, pravne osobe s javnim ovlastima i druge pravne osobe na koje su prenesene javne ovlasti.

Članak 3.

(1) Obveznik može sukladno članku 7. stavku 5. Zakona, u stranku koja predstavlja neznatan rizik za pranje novca ili financiranje terorizma svrstati tijelo javne vlasti iz članka 2. ovoga Pravilnika ako istodobno ispunjava sljedeće uvjete:

1. stranka obavlja poslove koje su joj kao javne ovlasti povjerene zakonom, odnosno za čije je obavljanje ovlaštena,

2. identitet stranke je moguće pouzdano provjeriti iz javno dostupnih izvora,

3. stranka obavlja djelatnost koja je javno poznata, pri čemu je stranka, u skladu sa zakonom koji je obvezuje, dužna redovito obavljati reviziju financijskih izvještaja.

(2) Obveznik sukladno članku 7. stavku 5. Zakona u stranku, koja predstavlja neznatan rizik za pranje novca ili financiranje terorizma, osim tijela javne vlasti iz članka 2. ovoga Pravilnika i stranaka iz članka 35. stavka 1. točaka 1. i 3. Zakona, može svrstati i obveznika iz članka 4. stavka 2. točke 4., 5. i 15. b) Zakona ako istodobno ispunjava sljedeće uvjete:

1. identitet stranke moguće je pouzdano provjeriti iz javno dostupnih izvora,

2. stranka obvezno mora dobiti odobrenja za pružanje financijskih usluga, a odobrenje za pružanje financijskih usluga može se oduzeti ako se ne ispunjavaju uvjeti propisani zakonom koji uređuje pružanje financijskih usluga,

3. stranka podliježe neposrednom inspekcijskom nadzoru nadležnog nadzornog tijela, koje može izricati nadzorne mjere primjenjujući načelo razmjernosti, sukladno ovlastima i postupanjima u poslovima inspekcijskog nadzora u otklanjanja nezakonitosti i nepravilnosti u području provedbe mjera, radnji i postupaka radi sprječavanja pranja novca ili financiranja terorizma.

(3) Iznimno od odredaba stavka 1. i 2. ovoga članka, ako obveznik zna ili sumnja da je stranka povezana s pranjem novca ili financiranjem terorizma, dužan je postupiti sukladno odredbama članka 8., članka 30. stavka 3. i članka 42. Zakona.

Članak 4.

Ovaj Pravilnik objavit će se u »Narodnim novinama«, a stupa na snagu danom objave.

Klasa: 470-06/09-140/1

Urbroj: 513-06-2/027-09-12

Zagreb, 18. lipnja 2009.

Ministar financija
Ivan Šuker, v. r.

Pravilnik, NN 76/2009-1851